## Presuda Upravnog suda Republike Hrvatske broj: Us-2049/2006-6 od 17. ožujka 2006.

### NN 35/2006 (29.3.2006.), Presuda Upravnog suda Republike Hrvatske broj: Us-2049/2006-6 od 17. ožujka 2006.

# UPRAVNI SUD REPUBLIKE HRVATSKE

**904**

Upravni sud Republike Hrvatske u vijeću sastavljenom od sudaca Dubravke Markt
kao predsjednice vijeća, Smiljana Mikuša i Silve Rulic-Hren kao članova vijeća,
te više sudske savjetnice Biserke Špoljar kao zapisničarke, u upravnom sporu
tužitelja Tihomira Kružića, predsjednika raspuštenog Gradskog vijeća Grada
Bakra, protiv rješenja tužene Vlade Republike Hrvatske, klasa: 015-01/06-02/01,
urbroj: 5030109-06-1 od 9. veljače 2006., radi raspuštanja Gradskog vijeća Grada
Bakra, u nejavnoj sjednici vijeća održanoj dana 17. ožujka 2006.

presudio je

Tužba se odbija.

Ova presuda objavit će se u »Narodnim novinama«.

```
Obrazloženje
```

Osporenim rješenjem Vlade Republike Hrvatske od 9. veljače 2006. godine
raspušteno je Gradsko vijeće Grada Bakra, a vijećnicima Gradskog vijeća prestaje
mandat. Rješenjem je određeno da će Vlada Republike Hrvatske posebnim rješenjem
imenovati povjerenika Vlade koji preuzima sve ovlasti Gradskog vijeća,
gradonačelnika i Gradskog poglavarstva Grada Bakra, te da će se sredstva za rad
povjerenika Vlade Republike Hrvatske osigurati u gradskom proračunu.
Protiv navedenog rješenja pravodobno je tužbu podnio Tihomir Kružić, predsjednik
raspuštenog Gradskog vijeća Grada Bakra, iz svih razloga utvrđenih odredbom
članka 10. stavka 1. Zakona o upravnim sporovima. U bitnom ističe da je na
sjednici Gradskog vijeća Grada Bakra održanoj 29. prosinca 2005. godine izabran
za predsjednika Gradskog vijeća Grada Bakra, a budući je pobijanim rješenjem
Vlade Republike Hrvatske raspušteno Gradsko vijeće Grada Bakra, drži da je
protiv istog temeljem članka 85. stavka 2. Zakona o lokalnoj i područnoj
(regionalnoj) samoupravi legitimiran podnijeti tužbu naslovnom Sudu. Ukazuje da
iz osporenog rješenja proizlazi da je tužena Vlada Republike Hrvatske, na
prijedlog Središnjega državnog ureda za upravu, odlučila raspustiti Gradsko
vijeće Grada Bakra i imenovati povjerenika jer je Odluka o privremenom
financiranju koja je donijeta u zakonom propisanom roku poništena Odlukom
Ministarstva financija Republike Hrvatske. Međutim, iz odluke Ministarstva
financija Republike Hrvatske, klasa: 400-06/06-01/5, urbroj: 513-0501/06-8 od 3.
veljače 2006., nedvojbeno proizlazi da je isto Ministarstvo ocijenilo osnovanom
Odluku Ureda državne uprave u Primorsko-goranskoj županiji, klasa:
041-02/06-01/1, urbroj: 2170-75-01-06-5 od 17. siječnja 2006., kojom se
obustavlja od primjene opći akt Gradskog vijeća Grada Bakra, tj. Odluka o
privremenom financiranju Grada Bakra u razdoblju siječanj – ožujak 2006. godine,
jer da je u suprotnosti s člankom 48. stavkom 1. toč­kom 1. Zakona o lokalnoj i
područnoj (regionalnoj) samoupravi, te člancima 19. i 35. Zakona o proračunu.
Slijedom iznijetog opći akt Gradskog vijeća Grada Bakra – Odluka o privremenom
financiranju Grada Bakra od 29. prosinca 2005. godine nije poništena, već se
obustavlja kod primjene. Posebno ističe da nije pravno moguće da tijela državne
uprave mogu poništavati opće akte predstavničkog tijela, jer je to protivno ne
samo Zakonu o lokalnoj i područnoj (regionalnoj) samoupravi, nego i odredbi
članka 136. Ustava Republike Hrvatske. Smatra da je samo Ustavni sud RH nadležan
ocjenjivati ustavnost i zakonitost općih akata donijetih od strane
predstavničkih tijela lokalne samouprave. Budući je Odluka o privremenom
financiranju Grada Bakra u razdoblju siječanj – ožujak 2006. donijeta 29.
prosinca 2005., dakle u okviru zakonom propisanog roka, te kako ista Odluka nije
poništena, niti je Ustavni sud RH tu Odluku ocijenio protuustavnom ili
nezakonitom, tužitelj nalazi da nisu ispunjeni uvjeti za raspuštanje Gradskog
vijeća Grada Bakra, a time niti za imenovanje povjerenika Vlade Republike
Hrvatske u Gradu Bakru.
Predlaže da se tužba uvaži i rješenje o raspuštanju Gradskog vijeća Grada Bakra
od 9. veljače 2006. godine poništi.
U odgovoru na tužbu tužena Vlada Republike Hrvatske ostaje kod razloga osporenog
rješenja i predlaže da se tužba odbije kao neosnovana.

*Tužba nije osnovana.*
Odredbom članka 79. stavka 1. Zakona o lokalnoj i područnoj (regionalnoj)
samoupravi (»Narodne novine«, broj: 33/01, 60/01 i 129/05) propisano je da
nadzor zakonitosti općih akata koje u samoupravnom djelokrugu donose
predstavnička tijela općina, gradova i županija obavljaju uredi državne uprave u
županijama i nadležna središnja tijela državne uprave, svako u svojem
djelokrugu, sukladno posebnom zakonu, dok je člankom 81. stavkom 1. istog Zakona
propisano da kada nadležno središnje tijelo državne uprave zaprimi odluku
predstojnika o obustavi općeg akta, ocijenit će osnovanost odluke u roku od 15
dana od dana njezina prijama.
Iz podataka spisa predmeta razvidno je da je postupajući temeljem odredbe članka
79. stavka 1. gore rečenog Zakona, Ured državne uprave u Primorsko-goranskoj
županiji obavio nadzor nad donošenjem općih akata predstavničkog tijela Grada
Bakra i donio Odluku, klasa: 041-02/06-01/1, urbroj: 2170-75-01-06-5 od 17.
siječnja 2006. godine, kojom se na temelju odredbe članka 80. stavka 1. rečenog
Zakona obustavlja od primjene Odluka o privremenom financiranju Grada Bakra za
razdoblje siječanj – ožujak 2006. godine, klasa: 021-05/05-01/11, urbroj:
2170-02-01-05-15 od 29. prosinca 2005. godine.
Naime, uvidom u zapisnik sa 8. sjednice Gradskog vijeća Grada Bakra utvrđeno je
da su spornu Odluku o privremenom financiranju Grada Bakra za razdoblje siječanj
– ožujak 2006. godine predložili neovlašteni predlagatelji (osmorica vijećnika
Gradskog vijeća), što nije u skladu s člankom 48. stavkom 1. točkom 1. Zakona o
lokalnoj i područnoj (regionalnoj) samoupravi, te člankom 19. Zakona o proračunu
(»Narodne novine«, broj: 96/03). Osim toga, analizom sporne Odluke utvrđeno je
da visina prihoda i rashoda nije u skladu s člankom 35. Zakona o proračunu, te
da Odluka nije u skladu s metodologijom za izradu proračuna iz Uputa za izradu
proračuna jedinica lokalne i područne (regionalne) samouprave za razdoblje
2006.-2008. godine, klasa: 400-06/05-01/231, urbroj: 513-05-01/05-1 od 16.
kolovoza 2005. godine, koju temeljem članka 20. i 23. Zakona o proračunu, donosi
ministar financija.
Ministarstvo financija RH je dana 23. siječnja 2006. godine zaprimilo Odluku
Ureda državne uprave u Primorsko-goranskoj županiji od 17. siječnja 2006.
godine, pa je dana 4. veljače 2006. godine donijelo Odluku, klasa:
400-06/06-01/5, urbroj: 513-05-01/06-8, kojom se ocjenjuje osnovanom Odluka
Ureda državne uprave u Primorsko-goranskoj županiji kojom je obustavljena od
primjene Odluka o privremenom financiranju Grada Bakra za razdoblje siječanj –
ožujak 2006. godine.
Odredbom članka 84. stavka 1. točke 7. Zakona o lokalnoj i područnoj
(regionalnoj) samoupravi propisano je da će na prijedlog središnjeg tijela
državne uprave nadležnog za lokalnu i područnu (regionalnu) samoupravu Vlada
Republike Hrvatske raspustiti predstavničko tijelo ako u zakonom određenom roku
ne donose proračun, odnosno ako ne donose odluku o privremenom financiranju.
Sukladno gornjem Središnji državni ured za upravu ocijenio je da su ispunjene
pretpostavke iz članka 84. stavka 1. točke 7. gore spomenutog Zakona, te je
Vladi Republike Hrvatske dostavio prijedlog za raspuštanje predstavničkog tijela
Grada Bakra.
Slijedom navedenog, Vlada Republike Hrvatske je pravilno postupila kada je
temeljem prethodno provedenih radnji u skladu sa zakonom, a posebno imajući u
vidu da se Grad Bakar ne može zakonito financirati u 2006. godini, donijela
osporeno rješenje o raspuštanju Gradskog vijeća Grada Bakra.
Navodi tužbe ne dovode u sumnju zakonitost osporenog rješenja, pa je na temelju
izloženog, a sukladno odredbi članka 42. stavka 2. Zakona o upravnim sporovima
(»Narodne novine«, broj: 53/91, 9/92 i 77/92) presuđeno kao u izreci.
Temeljem članka 85. stavka 4. Zakona o lokalnoj i područnoj (regionalnoj)
samoupravi ova presuda će se objaviti u »Narodnim novinama«.

Broj: Us-2049/2006-6
Zagreb, 17. ožujka 2006.

Predsjednica Vijeća
**Dubravka Markt**, v. r.

Presuda, NN 35/2006-904
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)